तीन दिने चरा उत्सव कार्यक्रम हुने
नवलपुर सदरमुकाम कावासोतीमा तीन दिने चरा उत्सव कार्यक्रम हुने भएको छ । कावासोती –१३ मा माघ २६ देखि २८ गतेसम्म दोस्रो नेपाल चरा उत्सव हुने भएको हो ।
बोमलाल गिरीनवलपुर, माघ १९ गते । नवलपुर सदरमुकाम कावासोतीमा तीन दिने चरा उत्सव कार्यक्रम हुने भएको छ । कावासोती –१३ मा माघ २६ देखि २८ गतेसम्म दोस्रो नेपाल चरा उत्सव हुने भएको हो । कावासोतीलाई चरा पर्यटनको रुपमा विकास गर्न तथा चराहरुको संरक्षण र सचेतनामा जोड दिन उत्सव गर्न लागिएको आयोजक संस्था पोखरा पंक्षी समाजका अध्यक्ष मनशान्त घिमिरेले जानकारी दिनुभयो । जटायु रेष्टुरेन्ट व्यवस्थापन समिति र बर्ड एजुकेसन सोसाइटीको सहआयोजनामा हुन लागेको उत्सवमा पंक्षी अवलोकन, पंक्षी पहिचान तालिम, ट्रेल प्याकेज, फोटो पदर्शनी, पंक्षी कला प्रतियोगिता, गिद्धका गतिविधि अवलोकन, जंगल सफारी तथा थारु, मुसहर र बोटे समुदायको संस्कृति झल्कने प्रस्तुति राखिएको अध्यक्ष घिमिरेले जानकारी दिनुभयो ।त्यस्तै, कार्यक्रममा जलवायु परिवर्तनले चराहरुको बसाइसराईमा पारेको प्रभाव, पंक्षी संगोष्ठी, प्यानल छलफललगायत कार्यक्रम पनि राखिएको चरावीद् एवं जटायु रेष्टुरेन्टका संयोजक डीबी चौधरीले जानकारी दिनुभयो । उहाँका अनुसार हाल नारायणी नदी किनार क्षेत्रमा पाँच सय ५१ प्रजातिका चराहरु गणनामा सूचिकृत भएका छन् । चरा उत्सवमा १९ लाख ५० हजार रुपियाँ खर्च हुने र डब्लुडब्लुएफ, हिमालयन टे«ल, नेचर नेपाल, लिबर्ड लगायत संघ संस्था तथा गण्डकी प्रदेश सरकार, कावासोती नगरपालिका लगायतको आर्थिक सहयोग रहने वर्ड एजुकेसन सोसाइटीका अध्यक्ष टिकाराम गिरीले जानकारी दिनुभयो । चरावीद् चौधरीले नेपालमा पछिल्लो समय चरा पर्यटन आकर्षणको केन्द्र बन्दै गएको बताउनुभयो । चरा पर्यटन अरुभन्दा निक्कै महंगो पनि भएकाले यसबाट विदेशी मुद्रा भित्र्याउन सकिने उहाँको भनाइ छ । ‘चरा पर्यटन महंगो पर्यटन भएको छ । गाइडलाई नै दैनिक एकसय डलर तिर्नुपर्छ, चरा हेर्न तीन चार दिन, कहिलेकाँहि दश १५ दिनसम्म पनि कुर्नुपर्छ, चौधरीले भन्नुभयो, ‘त्यसैले पैसा हुने पर्यटक मात्र यो क्षेत्रमा आउँछन् । यसले विदेशी मुद्रा भित्र्याउन सहयोग पुग्छ ।’